God hou ons in sy veilige hande vas – NGVishoek
Home / God hou ons in sy veilige hande vas
God hou ons in sy veilige hande vas
Jesus se woorde buite die oop graf moes tot diep in Maria se binneste gesny het toe hy dit vir haar gesê het. Stel jouself dít voor: jy ontmoet die veelbesproke man van Nasaret, "koop in" op sy visie en raak mettertyd goed bevriend met hom. Jy reis saam met hom, sy vriende en nog mense Jerusalem toe. Daar beleef jy baie van dit wat rondom hom gebeur en jy hoor hoe oor hom en sy "vreemde" standpunte gepraat word. Jy voel die spanning wat aan 't oplaai is aan. Dit laat jou magteloos en wanneer hy deur Romeinse soldate aan 'n kruis vasgespyker word is jy daar. Die brutaliteit waarmee dit gedoen word laat 'n skeur in jou binneste en jy sien hoe hy sterf (Mark 15:40). Jy is verward, broos en bang. Jy huil en jy wil rou, maar fokus, want sy liggaam moet gebalsem word. Omdat dit gedoen moet word gaan jy na sy graf toe om dit te doen en dan sien jy sy graf is geplunder. Die groot klip wat voor die ingang gesit is, is weggerol (Joh 20:1). Sy liggaam is weg (:2). Verlam ná nóg 'n skok staan jy en huil (:11). Jou verliese, verlange en verwardheid — veral ná 'n vreemde gesprek (:13-15) — het net te veel geraak. Dan noem hy jou naam en jy herken hom (:16). En wat sê hy vir jou? "Moenie my vashou nie" (:17). Ná alles wat jy vir hom gedoen het en as gevolg van hom beleef het, sê hy jy moet hom uitlos? Ná alles moet jy hom laat gaan?
Die graf kon Jesus nie terughou nie. Die dood kon Jesus nie dood hou nie. Ons kan die opgestane Christus nie terughou nie. Ons moet leer om Jesus nie te wil vashou nie. Jesus is nie "óns Jesus" nie. Christus pas nie in 'n graf, die dood óf ons kassies nie. Net soos wat die eerste getuie van die leë graf Jesus moes "laat gaan," sal ons moet leer om Jesus nie binne ons beperkte — en beperkende — verbeeldinge, verwoordinge en verwagtinge te wil vashou nie, al is ons behoefte daaraan hoe intens. God hou ons in sy veilige hande vas (Joh 10:28-29; Ps 23:4c). Ons kán "ons Jesus" daarom maar laat gaan.
Jesus is uit die dood opgewek. Jesus het opgestaan. Jesus lééf en ons mét hom. Mag jy óók bely dat Christus wáárlik opgestaan het. Mag jou geloof van opstanding en opstaan — eerder as van "wil vashou" — getuig. En mag jy deur Christus se opwekking en opstanding die lewe in meegesleur word.